La companyia de teatre del CEE Albanta-Sagunt presenta el seu espectacle 'La història de Folcris, un Pokémon especial'
31 d’octubre 2023

_La història de Folcris, un Pokémon especial_ és el títol de la nova obra de teatre que ha creat ‘Apaga y vámonos’, una companyia formada per alumnat i professorat del CEE Albanta-Sagunt, i que veurà la llum per primera vegada el pròxim 15 de desembre. En l'acte de presentació d'este espectacle ha participat l'alcalde de Sagunt, Darío Moreno; el regidor d'Educació, Raúl Palmero; i Xavi i Pilar Lloris, membres del CEE Albanta-Sagunt. També han estat presents l'alumnat del centre que participa en el projecte, així com altres professores.

Darío Moreno ha posat en valor la valentia del CEE Albanta-Sagunt a l'hora d'obrir el projecte més enllà del propi centre, per a amplificar tot allò positiu que té. «**És un projecte que mira cap a dins, és bo com a projecte didàctic, per a poder créixer com a persones, en el qual aneu aprenent i que us posa davant situacions que, potser abans, no havíeu viscut**», ha afegit.

Per la seua banda, el regidor d'Educació, Raúl Palmero, ha parlat sobre la importància de projectes com el de ‘Apaga y vámonos’: «**Són projectes  molt bonics i molt necessaris per a l'evolució de la societat, i crec que vosaltres doneu un tremend exemple a tots els alumnes que veuran les vostres obres de teatre i inculcar eixos valors que moltes vegades falten en molts centres educatius**».

Moreno, a més, ha ressaltat el canvi de mires que ha tingut la societat respecte als centres d'educació especial amb el pas dels anys. I, sobre este tema, ha assenyalat que «**el que toca en una societat, en la qual tots i totes som normals, és dur a terme este tipus d'activitats amb normalitat, i que tothom veja les diferents capacitats que tenim les persones i que tots i totes som capaços de fer art, de fer entreteniment i amb això guanyar en benestar de la ciutadania**».

Durant el present curs, tot l'alumnat dels centres d'infantil i primària dels dos nuclis urbans del municipi tindrà la possibilitat d'assistir a la representació _La història de Folcris, un Pokémon especial_ en el Centre Cultural Mario Monreal de Sagunt. Així mateix, alguns col·legis de Canet d'en Berenguer, Quartell, Onda o Algimia també han sigut convidats a gaudir d'esta obra de teatre. Es calcula que assistiran a veure l'obra eal voltant de 1.200 alumnes.

L'obra _La història de Folcris, un Pokémon especial_, conta les aventures i desventures de Kira, una xiqueta que visitarà totes les vesprades el seu avi que té demència i no la reconeix, i la manera de comptar amb ell és contar-li històries de Pokémon. «**Tampoc volíem fer alguna cosa de Pokémon de baralles i tal. Volíem fer una cosa diferent i tocar estos dos temes**», ha apuntat Pilar Lloris, professora del CEE Albanta-Sagunt.

Així mateix, Pilar Lloris assegura que han triat la temàtica Pokémon perquè els interessa tant a l'alumnat del CEE Albanta-Sagunt com al dels centres que aniran a veure l'obra. I, atés que no existix cap Pokémon amb discapacitat, «**a través de la intel·ligència artificial creem un i després amb esta imatge hem anat creant els vestuaris i altres del nostre Folcris**», ha recalcat.

La representació dura al voltant de 25 o 30 minuts i després es fa un taller. Diversos xics i xiques del públic pugen i se'ls explica com funcionen les coses sobre l'escenari. «**És una manera de fomentar la inclusió i mostrar el que fan, del que són capaces. En definitiva, el que intentem és mostrar la capacitat, no la discapacitat**», ha ressaltat Pilar Lloris.

![](/media/1fudkqdl/img_7034_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/la-companyia-de-teatre-del-cee-albanta-sagunt-presenta-el-seu-espectacle-la-historia-de-folcris-un-pokemon-especial/ "Facebook")
*   [](http://twitter.com/share?url=https://aytosagunto.es/va/actualitat/la-companyia-de-teatre-del-cee-albanta-sagunt-presenta-el-seu-espectacle-la-historia-de-folcris-un-pokemon-especial/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-companyia-de-teatre-del-cee-albanta-sagunt-presenta-el-seu-espectacle-la-historia-de-folcris-un-pokemon-especial/ "Linked In")
*   [](mailto:?body=https://aytosagunto.es/va/actualitat/la-companyia-de-teatre-del-cee-albanta-sagunt-presenta-el-seu-espectacle-la-historia-de-folcris-un-pokemon-especial/)